Breytingar á áfengismarkaði leggjast illa í þingmann Vinstri grænna sem telur áfengisnetverslanir vera að brjóta lög. Þingmaður Sjálfstæðisflokksins segir það sanngirnismál að innlend fyrirtæki sitji við sama borð og erlend fyrirtæki í áfengissölu.
Íslenskur áfengismarkaður er að breytast. Netverslanir sem selja áfengi beint til neytenda hér á landi hafa sprottið upp hver af annarri undanfarið ár. Steinunni Þóru Árnadóttur, þingmanni Vinstri grænna, hugnast ekki þessi þróun.
Það eru ýmsar þjóðir sem horfa til okkar með það hvernig við höfum komið okkar fyrirkomulagi um áfengismál. Þar sem að áfengisauglýsingar eru bannaðar og þar sem að aðgengi að áfengi er takmarkað.
Hún vill því halda í núverandi fyrirkomulag og þykir miður að vefverslanir séu að selja áfengi beint til neytenda.
Þetta er eitthvað sem að hugnast mér alls ekki og tel einmitt að þurfi að skýra frekar og taka skýrt á því að þetta er ekki leyfilegt samkvæmt íslenskum lögum. Ég myndi þá frekar vilja skoða það heildstætt hvernig við getum staðið vörð um áfengislöggjöfina okkar, sem hefur verið að skila okkur árangri, þannig að hún haldi.
Í byrjun árs lagði Hildur Sverrisdóttir, þingmaður Sjálfstæðisflokksins fram frumvarp sem felur í sér að innlend netverslun með áfengi verði lögleg. Hún segir frumvarpið snúast um að gæta að sanngjarni samkeppnisstöðu innlendra áfengisframleiðenda og -sala gagnvart erlendum.
Dómsmálaráðherra hefur boðað að hann ætli að nota sumarið í að skoða þessa stöðu og mun að öllum líkindum bregðast við á haustmánuðum.
Frumvarpið náði þó ekki fram að ganga og telur Hildur að ríkisstjórnin verði að finna flöt á framtíð áfengismarkaðarins við fyrsta tækifæri. Hún er nokkuð bjartsýn að Alþingi muni samþykkja að auka viðskiptafrelsi á áfengismarkaði.
Þingmaður Vinstri grænna telur áfengisnetverslanir vera að brjóta lög. Þingmaður Sjálfstæðisflokksins vill jafna stöðu innlendra og erlendra áfengisnetverslana.